Charles Smith: 'n Monument vir genl. De Wet | Netwerk24
Die monument vir genl. Christiaan Rudolph de Wet wat op die plaas Klipfontein, Dewetsdorp, opgerig is. Rentia Joubert sê hulle wil sy geestelike krag huldig. Dit gaan in Februarie 2022, 'n eeu ná sy dood, onthul word. Die monument is gebou tussen die vier mure van 'n ou klipskuur wat daar was toe De Wet hier gewoon en gesterf het. Foto: Charles Smith
Die Universiteit van die Vrystaat (UV) se besluit om onder meer die naam Huis C.R. de Wet op die kampus te verwyder, gebeur ironies kort voordat 'n monument onthul gaan word op die Vrystaatse held genl. Christiaan Rudolph de Wet se plaas om sy geestelike dryfkrag op sy 100ste sterfdag te gedenk. Charles Smith het op Klipfontein, Dewetsdorp gaan kuier.
"Vir my was hy die blink môrester van die Afrikaner se opstaan uit ellende en die pad na oorwinning," sê Rentia Joubert op Klipfontein en streel oor die monument vir genl. Christiaan Rudolf de Wet, wat sy en haar man, Gideon, opgerig het.
Sy verwys na die blink punt van die klein suil wat in die generaal se ou skuur gebou is en deur die klipmure beskut word. Die sinkdak is weg en die punt van die suil wys na die môrester.